ถกค่าฟีซื้อขายกองทุนสะดุด หลังบางบลจ.แหกมติ
สมาคมบลจ.เลิกเป็นคนกลางถกปัญหาค่าฟีซื้อขายกองทุน ให้ไปต่อรองโบรกเกอร์กันเอง พร้อมเลิกมติใช้ราคาเดียวกัน
19 ม.ค. 2553

สมาคมบลจ.เลิกเป็นคนกลางถกปัญหาค่าฟีซื้อขายกองทุน ให้ไปต่อรองโบรกเกอร์กันเอง พร้อมเลิกมติใช้ราคาเดียวกัน
นางวรวรรณ ธาราภูมิ นายกสมาคมบริษัทหลักทรัพย์จัดการลงทุน เปิดเผยว่า การประชุมสมาคมบลจ.เพื่อแก้ปัญหาการคิดค่าธรรมเนียมในการซื้อขายหุ้นของกองทุนรวมแต่ละแห่ง พบว่า บลจ.เสียงแตกเป็น 2 ด้าน ซึ่งด้านหนึ่งต้องการให้ใช้ค่าธรรมเนียมราคาเดียวทุก บลจ. ทุกกองทุน เพื่อให้เกิดเอกภาพ แต่ราคาต้องเป็นธรรมต่อทั้งกองทุนและโบรกเกอร์ ส่วนอีกด้านเห็นว่า หากไม่เป็นไปในทางเดียวกันครบทุก บลจ.  ก็อาจเกิดการไม่ปฏิบัติตามกติตาได้ในภายหลัง 
ดังนั้น สมาคมจึงกำหนดยกเลิกมติเมื่อวันที่ 7 ก.ย. 2552  ที่ให้คิดราคาเดียว และสมาคมบลจ. จะไม่ทำหน้าที่เป็นตัวกลางหาข้อสรุปในเรื่องนี้อีกต่อไป เนื่องจากทางกลุ่มโบรกเกอร์ไม่สามารถทำตามที่ตกลงกันในระดับสมาคมต่อสมาคมได้ โดยแต่ละ บลจ. ต้องไปต่อรองกับโบรกเกอร์กันเอง ทั้งนี้ ตั้งแต่วันที่ 20 ม.ค. 2553 เป็นต้นไป
นายกสมาคม บลจ. ยืนยันว่า มติสมาคม บลจ. เมื่อวันที่ 7 ก.ย. 2552   ไม่ได้เกิดจากการคิดถึงผลประโยชน์ของโบรกเกอร์รายใดรายหนึ่งหรือรวมกัน  แต่เป็นปัญหาของระบบปฏิบัติการของ บลจ. จึงต้องร้องมายังสมาคม บลจ. เอง